SKRIFTLIG FORESPØRGSEL E-1354/03

af Pedro Marset Campos (GUE/NGL) til Kommissionen

(10. april 2003)

Om: Forurening af floden Segura (Murcia, Spanien)

I Kommissionens seneste svar (E-1852/02(1), den 31. juli 2002) på mine mange spørgsmål vedrørende den alvorlige og bekymrende forurening af floden Segura (Murcia, Spanien), oplyste den, at den for det første ikke kendte noget til den strafferetlige udvikling i denne sag og ikke havde beføjelser på det strafferetlige område, og for det andet, at den var underrettet om den spanske regerings gode hensigter, som fremgik af dens plan for miljømæssig genopretning af Segura-flodbækkenet.

I sidste uge (den 11. marts 2003) forkyndte den offentlige anklager i den sag, som Izquierda Unida har anlagt på grund af forureningen af floden Segura, anklagerne mod otte personer (den nuværende og den tidligere formand for Confederación Hidrogràfica del Segura, den nuværende og den tidligere kommissær for vand, den tidligere administrerende direktør for EMUASA, borgmesteren i Alcantarilla og de to personer, der var ansvarlige for det byggefirma, som EMUASA havde ansat), som påstås at have overtrådt miljøbestemmelser og tilsidesat folkesundheden (jf. vedlagte dokument). Desuden giver mine klager til Kommissionen over de forskellige helt utilstrækkelige rensningsanlæg, der har afløst hinanden i Segura-flodbækkenet, anledning til at betvivle den spanske regerings gode hensigter med hensyn til den førnævnte genopretningsplans påståede effektivitet.

På baggrund af disse kendsgerninger og med henvisning til de mange klager fremsat både af mig selv og andre personer og organisationer og til Kommissionens forpligtelser på grund af omstændighederne, som har relation til EU-direktiver om vandkvalitet, udledning af spildevand og folkesundhed,

bedes Kommissionen oplyse følgende:

1. Mener den ikke, at den bør gribe ind over for de kompetente spanske nationale, regionale og kommunale myndigheder og kræve en hurtig løsning på den foruroligende forurening af floden Segura?

2. Hvilke skridt den har til hensigt at tage i den foreliggende situation?

3. Mener den ikke, at der er brug for mere end blot konstruktion af rensningsanlæg for at garantere kvaliteten af vand, korrekt behandling af alle former for spildevand og folkesundhed?

(1) EFT C 301 E af 5.12.2002, s. 239.

Svar afgivet på Kommissionens vegne af Margot Wallström

(16. juni 2003)

Som anført i svaret på det ærede medlems skriftlige forespørgsel E-1852/02 har Kommissionen kendskab til situationen vedrørende Segura-floden i de spanske provinser Murcia og Alicante. Først må det anføres, at forureningen af Segura-floden skyldes flodens uregelmæssige vandføring, som medfører nedsat udveksling af overfladevand og grundvand samt gradvis forsaltning af jordbunden. Jordbundens tilstand skyldes ligeledes de anvendte landbrugsmetoder, som forårsager høj nitratkoncentration. De ukontrollerede udledninger til floden og mangelfuld rensning af byspildevandet i området synes ligeledes at have medvirket til den nuværende problematiske situation.

Kommissionen har i de senere år indledt overtrædelsesprocedurer mod Spanien i medfør af EF-traktatens artikel 226 for at sikre overholdelse af de direktiver på vandområdet, som gælder i den foreliggende sag. Disse generelle tiltag vil bidrage til at løse problemet med forureningen af Segura-floden, som er genstand for den skriftlige forespørgsel.

Man må i den forbindelse fremhæve Domstolens dom(1), der blev afsagt, efter at Kommissionen havde anlagt sag mod Spanien på grund af manglende opfyldelse. Spanien dømmes for ikke i strid med artikel 7 i Rådets direktiv 76/464/EØF af 4. maj 1976 om forurening, som er forårsaget af udledning af visse farlige stoffer i Fællesskabets vandmiljø(2) at have iværksat programmer med henblik på at reducere forureningen af vandet med visse farlige stoffer, som er opført på liste II i bilaget til det nævnte direktiv. Det må bemærkes, at også andre medlemsstater er blevet dømt af Domstolen med samme begrundelse. De spanske myndigheder har vedtaget en række foranstaltninger til løsning af problemet. Kommissionen er for øjeblikket i gang med at undersøge, om Domstolens dom efterleves.

Som allerede nævnt i svaret på skriftlig forespørgsel E-1852/02, har de spanske myndigheder forelagt Kommissionen deres plan for miljøgenopretning af Seguras flodbækken, som nu er under gennemførelse. Det skal også fremhæves, at der er planer om yderst omfattende investeringer i dette område. Disse foranstaltninger skulle medføre en forbedring af vandkvaliteten i Segura-floden.

Kommissionen er i øvrigt ved at behandle en klage, registreret under referencenummer 2002/4808, vedrørende forurening af vandet i floden Guadalentín, som er en biflod til Segura, i den autonome provins Murcia. Som led i behandlingen af denne sag har Kommissionen henvendt sig til de spanske myndigheder og udbedt sig disses kommentarer samt yderligere oplysninger om, hvilke foranstaltninger der er iværksat for at rette op på Segura-flodens tilstand.

(1) Dom af 25.11.1998. Sag nr. C-214/96.

(2) EFT L 129 af 18.5.1976.